กสิกรไทยนำร่องสินเชื่อพลังงานสีเขียว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

จันจิ
กสิกรไทย นำร่อง สินเชื่อพลังงานสีเขียวจากอดีต การลงทุนในธุรกิจพลังงานสีเขียวของบ้านเรา โดยมากเจ้าของธุรกิจมักติดขัดในแง่ของเงินทุน เพราะนอกจากต้องใช้เงินก้อนโตแล้ว การสนับสนุนจากสถาบันการเงินในประเทศยังมีค่อนข้างจำกัด
อย่างไรก็ดี ปัจจุบันข้อจำกัดในเรื่องการหาแหล่งเงินทุนเริ่มคลี่คลายได้บ้างแล้วเมื่อ ธนาคารกสิกรไทย ประกาศนโยบายสนับสนุนโครงการประหยัดพลังงานและการใช้พลังงานทางเลือก ภายใต้แนวคิดที่ต้องการมีส่วนร่วมปกป้องสิ่งแวดล้อม เพื่อลดปัญหาโลกร้อน 
ประเดิมปล่อยสินเชื่อวงเงิน 1,100 ล้านบาท ให้กับบริษัท โซล่า เพาเวอร์ เจ้าของโครงการผลิตไฟฟ้าด้วยพลังงานแสงอาทิตย์เพื่อการพาณิชย์ขนาดใหญ่ โครงการแรกของประเทศไทย และนับเป็นผู้ผลิตไฟฟ้าพลังงานแสงอาทิตย์รายใหญ่ที่สุดในเอเชียตะวันออกเฉียงใต้ด้วย
วันดี กุญชรยาคง กรรมการผู้จัดการ บริษัท โซล่า เพาเวอร์ กล่าวว่า ขณะนี้บริษัทได้ก่อสร้างโรงไฟฟ้าพลังงานแสงอาทิตย์แห่งแรกที่ อ.โนนสูง จ.นครราชสีมา เสร็จเรียบร้อยแล้ว พร้อมเดินเครื่องผลิตกระแสไฟฟ้าได้ในเดือนมี.ค.นี้ ด้วยกำลังการผลิต 5.88 เมกะวัตต์ โดยการไฟฟ้าส่วนภูมิภาค (กฟภ.) จะรับซื้อกระแสไฟฟ้าที่ผลิตได้ทั้งหมด ทำให้โครงการมีความเสี่ยงต่ำ เนื่องจากมีแหล่งรับซื้อพลังงานที่แน่นอน
โครงการดังกล่าวอยู่ภายใต้การส่งเสริมจากนโยบายรัฐบาล ที่ให้กระทรวงพลังงานและกฟภ. เข้าร่วมส่งเสริมการใช้พลังงานหมุนเวียน จึงทำให้บริษัทมุ่งมั่นที่จะผลิตและจำหน่ายไฟฟ้าด้วยระบบพลังงานแสงอาทิตย์ ซึ่งถือเป็นพลังงานสะอาด ปราศจากมลพิษมีศักยภาพสูง และมีความมั่นคงจากแหล่งพลังงานที่เป็นพลังงานธรรมชาติ ช่วยลดการพึ่งพาการผลิตไฟฟ้าจากก๊าซธรรมชาติ น้ำมันเตา ที่ต้องนำเข้าเชื้อเพลิงส่วนหนึ่งจากต่างประเทศ 
ในขณะที่การใช้พลังงานน้ำจากเขื่อนต้องอาศัยความเพียงพอและต่อเนื่องของปริมาณน้ำ แถมมีข้อจำกัดในการขยายการผลิตด้วยการสร้างเขื่อนแห่งใหม่ 
ดังนั้น การใช้พลังงานแสงอาทิตย์ผลิตไฟฟ้าจะเป็นจุดเริ่มต้นของการใช้พลังงานหมุนเวียนจากธรรมชาติอย่างมีประสิทธิภาพและเกิดประโยชน์สูงสุด ช่วยสร้างความมั่นคงด้านพลังงานไฟฟ้าแก่ประเทศในระยะยาว เนื่องจากประเทศไทยอยู่ในเขตร้อน จึงมีพลังงานแสงอาทิตย์ใช้ได้ไม่จำกัดอย่างต่อเนื่องเกือบตลอดทั้งปี
“เราวางเป้าหมายและกลยุทธ์ของโครงการไว้ตั้งแต่แรกแล้วว่า จะก้าวสู่การขึ้นเป็นผู้นำผลิตไฟฟ้าพลังงานแสงอาทิตย์ในประเทศไทย ด้วยการเตรียมแผนก่อสร้างโรงไฟฟ้าพลังงานแสงอาทิตย์มากถึง 34 แห่ง ซึ่งจะทำให้มีกำลังการผลิตไฟฟ้ารวมกว่า 200 เมกะวัตต์” วันดี ย้ำ 
ด้าน ประสาร ไตรรัตน์วรกุล กรรมการผู้จัดการ ธนาคารกสิกรไทย อธิบายการสนับสนุนทางการเงินครั้งนี้ เรียกว่า เป็นเงินกู้โครงการ (Project Finance) มาตรฐานระดับสากล ประกอบด้วยวงเงินเพื่อนำเข้าสินค้าจากต่างประเทศ วงเงินกู้ระยะยาว พร้อมทั้งวงเงินอื่นๆ เพื่อบริหารโครงการ อาทิ วงเงินเพื่อป้องกันความเสี่ยงจากอัตราแลกเปลี่ยน 
แน่นอนว่า ธนาคารก็มีเป้าหมายเช่นเดียวกับ โซล่า เพาเวอร์ นั่นก็คือ การเป็นธนาคารอันดับหนึ่งที่สนับสนุนทางการเงินแก่ธุรกิจที่ใช้พลังงานหมุนเวียน ด้วยส่วนแบ่งตลาด 30% เพราะนอกจากการปล่อยสินเชื่อให้โรงไฟฟ้าพลังงานแสงอาทิตย์แล้ว ยังรวมถึงพลังงานหมุนเวียนประเภทอื่นๆ เช่น โรงไฟฟ้าพลังงานลมและโรงไฟฟ้าชีวมวล ในฐานะที่ธนาคารได้รับแต่งตั้งเป็นที่ปรึกษาทางการเงินสำหรับโครงการพลังทางเลือกขนาดใหญ่หลายโครงการ
ตัวอย่างเช่น โครงการโรงไฟฟ้าพลังงานลมเชิงพาณิชย์แห่งแรกในประเทศที่ จ.เพชรบูรณ์ โครงการโรงไฟฟ้าพลังงานแสงอาทิตย์ใหญ่ที่สุดในโลกที่ จ.ลพบุรี คาดว่าจะแล้วเสร็จในปี 2554 รวมถึงโครงการโรงไฟฟ้าพลังงานน้ำในลาว และโรงไฟฟ้าชีวมวลอีกหลายโครงการ
นี่คืออีกหนึ่งก้าวย่างสำคัญของธุรกิจพลังงานสีเขียวที่หวังว่าคงจะขยายวงกว้างไปสู่ผู้ประกอบการรายอื่นๆ ต่อไป โดยเฉพาะการปล่อยสินเชื่อให้กับธุรกิจของคนไทย ภายในการสนับสนุนและส่งเสริมอย่างต่อเนื่อง ทั้งจากสถาบันการเงินรายอื่นๆ และจากนโยบายรัฐบาล